पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी से निपटने के लिए अब शहरवासी ही आगे आए हैं। किसी ने 200 बेड की व्यवस्था करने तो किसी ने ऑक्सीजन जनरेटर विदेश से मंगवाने की बात कही है, ताकि कोरोना की गंभीर बीमारी से जूझ रहे मरीजों को समय पर इलाज, ऑक्सीजन व बेड मुहैया हो सके।
कोविड मरीजों के लिए ऑक्सीजन की कमी से उपजे हालातों और अव्यवस्था पर शहर के प्रमुख समाजसेवियों, जिला प्रशासन, सांसद और विधायक ने सोशल मीडिया प्लेटफार्म पर रविवार को ऑनलाइन मीटिंग की। रोहतक ट्रेडर्स एसोसिएशन के अध्यक्ष हेमंत बख्शी ने कहा कि अगर प्रशासन व सरकार इजाजत दें तो रोहतक ट्रेडर्स एसोसिएशन शहर के अन्य व्यापारी संगठनों के साथ मिलकर मदन लाल ढींगरा, चौ. मातूराम, ओल्ड बस अड्डा कम्युनिटी सेंटर, जैन जति जैसे स्थानों पर 200 बेड लगाने की व्यवस्था कर सकता है, ताकि अस्पतालों पर दबाव कम हो सके और जो लोग घरों में ऑक्सीजन की कमी से डिप्रेशन में जा रहे हैं, उन्हें राहत मिल सके।
सर्राफा एसोसिएशन के अध्यक्ष राकेश वर्मा ने बताया कि साउथ अफ्रीका में ऑक्सीजन जनरेटर है, जिसकी रोजाना छह टन ऑक्सीजन की प्रोडक्शन है। अगर प्रशासन इसकी मंजूरी दे तो हम इसे अपने स्तर पर इम्पोर्ट कर सकते हैं। इसकी पेमेंट बाद में भी की जा सकती है। मीटिंग का संचालन रोहतक ट्रेडर्स एसोसिएशन के अध्यक्ष हेमन्त बख्शी ने किया।
शहर का दौरा करें सांसद : बतरा
शहर के विधायक बीबी बतरा ने घरों में उपचाराधीन रोगियों के लिए ऑक्सीजन उपलब्ध न हो पाने पर सांसद डॉ. अरविंद शर्मा से अपील की कि वे कोआर्डिनेशन कमेटी के चेयरमैन होने के नाते शहर का दौरा करें। इस कमेटी की बैठक निरंतर जारी रहनी चाहिए। सांसद डाॅ. अरविंद शर्मा ने बताया कि घरों में जो गंभीर मरीज हैं, और अपना एक-एक सिलेंडर लिए हुए हैं। उन सभी को भी ऑक्सीजन उपलब्ध हो सके। इसके लिए ही साढ़े चार टन ऑक्सीजन की तुरंत व्यवस्था करवाई है, लेकिन सरकार के आदेशों के चलते इस ऑक्सीजन को केवल कोविड मरीजों के लिए ही रखा गया है।
ये भी रहे मौजूद
इस अवसर पर सीनियर डिप्टी मेयर राजकमल सहगल, समाजसेवी सुभाष गुप्ता, किला रोड ट्रेडर्स एसोसिएशन के अध्यक्ष बिट्टू सचदेवा, शौरी क्लॉथ मार्केट रिटेल के अध्यक्ष राजकुमार सहगल, मॉडल टाउन ट्रेडर्स एसोसिएशन के अध्यक्ष अजय धनखड़, गोहाना अड्डा एसोसिएशन के अध्यक्ष तिलक राज मग्गू, मोबाइल एसोसिएशन के अध्यक्ष अशोक कुमार जगदम्बा, रोहतक फोटोग्राफर संघ के अध्यक्ष संजीव ढल, कलानौर व्यापार मंडल के अध्यक्ष बंटी बठला, हिसार रोड ट्रेडर्स एसोसिएशन के अध्यक्ष विनोद सिक्का, सिविल रोड एसोसिएशन के प्रधान विकास गोयल, लाजपत राय मार्किट के प्रधान देवराज अनेजा, अनिल सहगल आदि मौजूद रहे।
लॉकडाउन में कोई मदद चाहिए तो डायल करें 108, कोरोना पर सलाह लेनी है तो 1075 नंबर
डीसी कैप्टन मनोज कुमार ने नागरिकों से कोरोना वायरस से सतर्क रहने की अपील करते हुए कहा कि सतर्कता ही इसका बचाव है। वायरस को लेकर घबराए नहीं और इससे जुड़ी अफवाहों से भी बचें। नागरिकों की सुविधा के लिए राज्य सरकार ने हेल्पलाइन नंबर 108 जारी किया है। इसके अलावा चिकित्सा परामर्श के लिए दिल्ली परामर्श हेल्पलाइन नंबर 1075 भी जारी किया है। डीसी ने कहा कि वायरस से बचाव के लिए नाक और कान को बार-बार ने छुए। बुखार या शरीर में कमजोरी महसूस होने पर यात्रा करने से बचें। छींकने वाले लोगों से दूरी बनाए। सार्वजनिक स्थानों पर न थूंके। चिकित्सीय परामर्श के बिना दवाई न लें। वायरस से दूसरे क्षेत्रों जैसे रेलिंग व दरवाजों आदि को स्पर्श करने से बचें। मास्क अवश्य पहनने। दिन में कई बार साबुन व सेनिटाइजर से हाथ साफ करें। छींकते वक्त नाक और मुंह को ढके। भीड़भाड़ वाले स्थानों पर जाने से बचें।
ऑक्सीजन का कोटा बढ़ा रहे हैं : डीसी
डीसी कैप्टन मनोज कुमार ने बताया कि पहले रोहतक जिले को ऑक्सीजन कोटा 13 मीट्रिक टन था, जिसे बढ़ाकर 17 मीट्रिक टन किया गया। अब इसे 23 मीट्रिक टन तक बढ़ाया जा रहा है। ऑक्सीजन की आपूर्ति पूर्ण पारदर्शी तरीके से की जा रही है। इस पर पूरी निगरानी रखी जा रही है। फिलहाल आठ मिट्रिक टन ऑक्सीजन की जरूरत है। मेयर मनमोहन गोयल ने आमजन से अपील की कि वे लॉकडाउन के दौरान अपने घरों से बाहर ना निकलें।
प्रशासन का रवैया ठीक नहीं: उद्योगपति राजेंद्र
उद्योगपति राजेंद्र बंसल ने आरोप लगाया कि जिला प्रशासन का रवैया सहानुभूति वाला न होकर तानाशाह वाला है। लॉकडाउन की घोषणा तो कर दी है, लेकिन आने-जाने की व्यवस्था क्या रहेगी, इस पर कुछ नहीं बताया गया है। रोहतक आईडीसी एसोसिएशन के अध्यक्ष एसके खटोड़ ने बताया कि शहर के अस्पतालों में ऑक्सीजन और बेड की व्यवस्था नहीं के बराबर है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn